Donkeyboy får kjærestetrøbbel på turné
Donkeyboy-livet går ikke i eselfart. Mye turnering i Norge og utlandet gjør at brødrene av og til får høre det av kjærestene sine om de er mye borte. I kveld spiller de på VG-lista i Trondheim, også denne gang uten kjærestene på slep. VG-listashowet i Trondheim kan du følge direkte i VG-TV fra klokken 18. - Det er litt misnøye noen ganger, ja. Jeg er mye ute og reiser, hvis jeg ikke er flink til å svare på telefonen, da kan det bli litt action, ler Cato. - Spesielt etter tolv om natta, da er jeg dårlig på å svare, legger han til. Kent smiler. - De vet jo ikke egentlig hva det er vi driver med, så vi prøver å ta dem med av og til, og vise dette gjør vi på en vanlig dag, forteller Kent.Det hjelper allikevel ikke stort. Noe ordentlig innblikk får nemlig ikke jentene når de er med gutta på tur. - Vi får liksom ikke gitt dem så mye tid når de er med heller, det er ofte autografskriving eller intervjuer og liknende, forteller Cato.På kveldens konsert vil Donkeyboy ta bilder av deg om du står foran scenen på torget i Trondheim. - Vi tar bilder fra scenen, også kan publikum tagge seg selv på Facebook-siden vår, forteller Kent. I kveld serverer de en hit-medley på VG-lista i Trondheim. - En jækla bra medley, gliser Cato Sundberg(31). Det er det Donkeyboy kan love publikum på torget i Trondheim i kveld. Han kikker bort på broren, Kent(28). De to brødrene har turnert sammen i Donkeyboy i flere år. Hjemme i Drammen bor de under samme tak og er naboer med mor og far. - Vi er mer hjemme enn borte, man må være litt hjemme og skrive låter og slikt også, sier Kent.Huset brødrene bor i, har de delt hver sin etasje. På turne ser brødrene hverandre nesten hver dag. Hjemme ser de ikke så mye til hverandre. - Når vi er hjemme, så sees vi ikke så mye, kanskje vi sees i trappa hvis vi er uheldig, smiler Kent. - Men vi sees jo en del også da, vi er også mye oppe i nabohuset til mutters og fatters, det er der studioet er, forteller Cato. Selv om brødrene ser hverandre mye, blir det ikke mye krangling. - Vi kaller det sunn diskusjon, og den er oftest musikkrelatert, smiler Cato, som nevner at innkjøp til studioet kan være et diskusjonstema i blant.
Donkeyboy-brødrene Kent (28) og Cato Sundberg (31), får fort høre det fra sine bedre halvdeler når de er lenge borte.